**Razredni odjel:** 7. razred

**Predmet:** Hrvatski jezik

**Predmetno područje:** Hrvatski jezik i komunikacija

**Odgojno-obrazovni ishod: OŠ HJ A.7.6.** Učenik imenuje tekstove i događaje važne za razvoj hrvatskoga jezika kroz hrvatsku povijest.

**Međupredmetna tema:** Uporaba informacijske i komunikacijske tehnologije

**Odgojno-obrazovna očekivanja međupredmetne teme Uporaba IKT-a:**

**ikt C.3.2.** Učenik samostalno i djelotvorno provodi jednostavno pretraživanje, a uz učiteljevu pomoć složeno pretraživanje informacija u digitalnome okružju.

**Tema: Služimo se tiskanim i mrežnim jezičnim priručnicima**

**Ključni pojmovi:** knjižna građa, zavičajna zbirka, referentna zbirka, priručnici, enciklopedija, leksikon, rječnik, atlas, pravopis

**Mjesto izvođenja:** Školska knjižnica

**Trajanje:** 45 min.

**Cilj nastavnog sata:** Pronaći željenu informaciju u tiskanim i online priručnicima i upotrijebiti je u rješavanju zadatka

**Tip sata:** Usvajanje novog nastavnog sadržaja

**Nastavni oblici:** Frontalni rad, individualni rad, rad u paru

**Nastavne metode:** Metoda razgovora, usmenog izlaganja, demonstracije, slušanja, čitanja, rada na računalu

**Nastavna sredstva i pomagala**: Tiskani i online priručnici, ppt prezentacija, igra uparivanja – priručnici, laptop, projektor, pametna ploča, Internet, tableti

**Ishodi učenja**

**Kognitivni:**

* Navesti primjere jedinica knjižnične građe koji pripadaju knjižnoj građi
* Razlikovati zavičajnu zbirku i referentnu zbirku
* Nabrojiti priručnike koji pripadaju referentnoj zbirci – enciklopediju, leksikon, rječnik, atlas, pravopis
* Razlikovati pojedine vrste priručnika, navesti njihovo pojmovno određenje, objasniti način i svrhu korištenja priručnicima
* Objasniti razliku između enciklopedije i leksikona
* Navesti nekoliko online priručnika – e-enciklopediju, e-leksikon, e-rječnik
* Služiti se online priručnicima u rješavanju zadataka.

**Afektivni (vrijednosti i stavovi):**

* pozorno pratiti i aktivno sudjelovati na satu
* poštivati pravila rada na računalu
* prepoznati vrijednost kvalitetne informacije u svakodnevnom životu.

**Psihomotorički (vještine i aktivnosti):**

* koristiti se računalnom i informatičkom opremom na ispravan način.

**Tijek nastavnog sata**

UVODNI DIO – NAJAVA TEME, PONAVLJANJE PRETHODNO STEČENOG ZNANJA

Dobar dan. Lijepo vas pozdravljam.

Današnja tema iz hrvatskoga jezika, područja medijska kultura je Knjižna građa, stoga u dogovoru s nastavnicom hrvatskoga jezika, ovu temu obrađujemo u školskoj knjižnici.

Prijašnjih godina proučavali smo knjižničnu građu, u 5. razredu građu iz učeničkog fonda, u 6. razredu stručne knjige iz nastavničkog fonda, učili smo kako se knjige klasificiraju i raspoređuju na police u knjižnicama. Danas ćemo upoznati dvije posebne zbirke – zavičajnu zbirku i referentnu zbirku.

SREDINJI DIO – USVAJANJE NOVOG NASTAVNOG SADRŽAJA

Zavičajna zbirka

Koje knjige pripadaju zavičajnoj zbirci?

Gdje se u našoj knjižnici nalazi zavičajna zbirka?

Koja knjižnica gradi i njeguje zavičajnu zbirku? (Županijska matična knjižnica)

U čemu je vrijednost zavičajne zbirke knjiga?

Više pažnje danas ćemo posvetiti referentnoj zbirci.

Zapisati u bilježnicu naslov: **Knjižna građa – referentna zbirka**

**REFERENTNA ZBIRKA**

* najvrjedniji dio knjižnične građe
* svaka knjižnica s posebnom pažnjom čuva i gradi referentnu zbirku
* u pravilu se ne posuđuje izvan prostora knjižnice
* opsežna djela koja sadrže općenito i stručno ljudsko znanje

Koja djela čine referentnu zbirku? (Enciklopedije, leksikoni, rječnici, atlasi, pravopis)

Gdje se u našoj školskoj knjižnici nalazi referentna zbirka?

Učenici pregledavaju i listaju tiskane priručnike, pojmovno određuju, objašnjavaju razlike, način i svrhu korištenja.

Zapisati u bilježnicu:

**Referentnu zbirku čine priručnici:**

* **enciklopedije**
* **leksikoni**
* **rječnici**
* **atlasi**
* **pravopis**

**Priručnici su glavni izvor znanja i informacija.**

1. zadatak:

RADU PARU

Rješavanje zadataka pomoću tableta i aplikacije wordwall – određenje i razlikovanje različitih vrsta priručnika.

<https://bit.ly/31GUlmp>

Provjera i pokaz ispravnog rješenja zadataka uz pomoć pametne ploče.

U kojem obliku danas najčešće koristimo priručnike? (U digitalnom obliku.)

Učenici navode primjer *online* priručnika koje koriste u potrazi za informacijama. (npr. Wikipedia)

Zapisati u bilježnicu:

**Online priručnici:**

* **e-enciklopedije (Hrvatska enciklopedija, Proleksis enciklopedija)**
* **e-leksikoni (Hrvatski biografski leksikon)**
* **e-rječnici (Hrvatski jezični portal)**
* **e-pravopis (Hrvatski pravopis)**
* **atlasi (online karte)**

1. zadatak:

RAD U PARU

Pretražiti zadani pojam u online priručniku (e-enciklopediji, hrvatskom jezičnom portalu, e-pravopisu) i riješiti zadatke s nastavnog listića (objasniti zadani pojam ili osobu – zaslužnog hrvatskog umjetnika ili znanstvenika i izumitelja te navesti njegova značajna djela i postignuća za hrvatsku kulturnu povijest ili znanost)

ZAVRŠNI DIO

Čitanje rješenja pred razredom.

Samovrednovanje – lista za procjenu.